

**Προς το Προεδρείο της Βουλής των Ελλήνων**

**ΑΝΑΦΟΡΑ**

**Για τους κ.κ. Υπουργούς**

* **Αγροτικής Ανάπτυξης και Τροφίμων**
* **Περιβάλλοντος & Ενέργειας**

**Θέμα: «Δημιουργία φωτοβολταϊκού πάρκου σε έκταση 900 στρεμμάτων όπου βοσκούν πάνω από 12.000 πρόβατα στην περαχώρα Τυρνάβου»**

Ο Βουλευτής Λάρισας Κόκκαλης Βασίλειος καταθέτει προς τους κ.κ. Υπουργούς Αγροτικής Ανάπτυξης και Τροφίμων και Περιβάλλοντος & Ενέργειας, ως Αναφορά δημοσίευμα του ηλεκτρονικού τύπου (tirnavospress.gr) στο οποίο εκφράζεται η ανησυχία που έχει προκληθεί στους κατοίκους της Περαχώρας Τυρνάβου μετά την πληροφορία για τη δημιουργία φωτοβολταϊκού πάρκου 900 στρεμμάτων περιμετρικά του χωριού.

Σύμφωνα με το δημοσίευμα, «*οι συγκεκριμένες εκτάσεις για την εγκατάσταση ΑΠΕ δεσμεύτηκαν ενώ προορίζονται για παραχωρήσεις σε κτηνοτρόφους και ακυρώνει τις επενδύσεις των κατοίκων»* και *«****έχει ως συνέπεια να υποβαθμίζεται το χωριό****αφού στη δημόσια έκτασή της, η οποία προγραμματίζεται να γίνει πράσινο πάρκο,****βοσκούν πάνω από 12.000 πρόβατα****, και πρόκειται να δημιουργηθεί μεγάλο πρόβλημα στην άσκηση της κτηνοτροφικής δραστηριότητας.»*

Επισημαίνεται ότι, *«Βοσκήσιμες εκτάσεις εξανεμίζονται, αφού οι συγκεκριμένες εκτάσεις για την εγκατάσταση ΑΠΕ προορίζονται για παραχωρήσεις σε κτηνοτρόφους. Παράλληλα, υποβαθμίζεται η ποιότητα ζωής των κατοίκων, αφού οι εκτάσεις που πρόκειται να δοθούν είναι πολύ κοντά στον οικισμό.»*

Επισυνάπτεται το σχετικό δημοσίευμα.

Παρακαλούμε για τις άμεσες και δέουσες ενέργειες των Υπουργείων για την άμεση επίλυση και δρομολόγηση των ανωτέρων και σχετική ενημέρωση μας.

**Αθήνα, 22 Ιουλίου 2024**

**Ο καταθέτων Βουλευτής**

### Κόκκαλης Βασίλειος